Europa-Parlamentets beslutning

med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2002 — Sektion II — Rådet

EUROPA-PARLAMENTET,

der henviser til forvaltningsregnskab og balance for regnskabsåret 2002 (I5-0034/2003 — C5-0088/2004),

der henviser til Revisionsrettens årsberetning for regnskabsåret 2002, med institutionernes svar [1] (C5-0583/2003),

der henviser til Revisionsrettens revisionserklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (C5-0583/2003),

der henviser til Rådets henstilling af 9. marts 2004 (C5-0145/2004),

der henviser til EF-traktatens artikel 276, artikel 272, stk. 10, og artikel 275,

der henviser til artikel 22, stk. 2 og 3, i finansforordningen af 21. december 1977 [2] og artikel 50 i finansforordningen af 25. juni 2002 [3],

der henviser til forretningsordenens artikel 93a og bilag V,

der henviser til betænkning fra Budgetkontroludvalget (A5-0228/2004),

1. understreger, at der er behov for en mere omfattende informationsudveksling mellem Rådet og Europa-Parlamentet; glæder sig derfor over, at Rådet er rede til at gennemføre en uformel dialog mellem de to institutioner forud for dechargeproceduren;

2. minder om, at Budgetkontroludvalget har anmodet om, at Rådet fremsender følgende dokumenter: en oversigt over aftaler, der er indgået med tredjemand, samtlige dokumenter for den økonomisk mest omfattende aftale, de gældende bestemmelser for benyttelsen af tjenestebiler og finansinspektørens beretninger;

3. stiller sig uforstående over for svaret af 11. december 2003 fra formanden for De Faste Repræsentanters Komité på det spørgeskema, Budgetkontroludvalget havde fremsendt den 26. november 2003: "Spørgsmålene i Deres spørgeskema under overskriften generelle spørgsmål til samtlige institutioner vedrører ikke direkte Rådets regnskaber for regnskabsåret 2002 eller Revisionsrettens årsberetning for det pågældende regnskabsår. Rådet finder, at disse spørgsmål går ud over dechargeprocedurens formål.";

4. konstaterer desuden, at Revisionsrettens årsberetning for 2002 ganske vist indeholder generelle bemærkninger om fællesskabsinstitutionernes afholdelse af de administrative udgifter, men ingen specifikke bemærkninger om Rådets budget; glæder sig over, at Revisionsretten har bebudet, at dens næste årsberetning vil indeholde bemærkninger om afholdelsen af de administrative udgifter for hvert enkelt fællesskabsinstitution;

5. understreger, at anmodningen til Rådet om oplysninger er i fuld overensstemmelse med finansforordningens bestemmelser (særlig artikel 146 og 182);

6. opfordrer Rådet til at besvare Budgetkontroludvalgets spørgeskema senest den 1. juli 2004;

7. konstaterer, at Rådet fra næste år vil forelægge Europa-Parlamentet en sammenfattende beretning, jf. finansforordningens artikel 86, stk. 4, der opsummerer det antal og de typer interne revisioner, der er foretaget, de henstillinger, der er fremsat, og den opfølgning, der har fundet sted af disse henstillinger;

8. anmoder om oplysninger om, hvilke foranstaltninger Rådet har truffet i 2002 for at forbedre analysen af budgetgennemførelsen;

9. minder om, at der i 2001 var uoverensstemmelser mellem de fysiske og bogføringsmæssige inventarfortegnelser; spørger, om disse mangler er blevet afhjulpet;

10. ønsker, at Revisionsretten må lægge tilstrækkelig vægt på revisionen af budgetgennemførelsen og inventarfortegnelsen i forbindelse med Rådets budget for 2003;

11. understreger i betragtning af de hidtidige erfaringer, hvor stor betydning Parlamentet tillægger de anvisningsberettigedes mobilitet;

12. bifalder den fælles erklæring fra Europa-Parlamentet, Rådet og Kommissionen af 25. november 2002 [4] om forudgående underretning af Europa-Parlamentet i den fælles udenrigs- og sikkerhedspolitiks beslutningsproces, og spørger, hvorledes dette er kommet til udtryk i det praktiske samarbejde;

13. minder på ny om Revisionsrettens henstilling i særberetning nr. 13/2001 om forvaltningen af den fælles udenrigs- og sikkerhedspolitik (FUSP) [5], der på grundlag af revisionsresultaterne tilskynder Europa-Parlamentet, Rådet og Kommissionen til på interinstitutionelt plan at vedtage klare og konkrete principper og regler for Kommissionens og Rådets rolle i forbindelse med implementeringen af FUSP, og slår til lyd for, at finansieringen af FUSP-aktionerne forvaltes med større gennemsigtighed.

[1] EUT C 286 af 28.11.2003, s. 1.

[2] EFT L 356 af 31.12.1977, s. 1.

[3] EFT L 248 af 16.9.2002, s. 1.

[4] Vedtagne tekster af 19. december 2002, P5_TA(2002) 0624, bilag 1.

[5] EFT C 338 af 30.11.2001, s. 1.

--------------------------------------------------